Brahmaputra
Store norske leksikon,Geografi,Verdens geografi,Asia,Asias geografi generelt
Brahmaputra er en elv i Sør-Asia, omkring 2900 kilometer lang med et nedbørfelt på 670 000 kvadratkilometer. Elven har sitt utspring i Tibet i Kina og renner gjennom India før den ender i Bengalbukta i Bangladesh. Den er verdens 25. lengste elv.
Brahmaputra springer ut i Himalaya i sørvestlige Tibet, løper østover (under navnet Tsang-po) gjennom Tibet, bryter gjennom Himalaya i en 2400 meter dyp, smal slukt lengst mot øst, og går deretter mot sørvest gjennom den indiske delstaten Assam, og sørover til Bangladesh, hvor den forener seg med Ganges og danner et veldig delta ved Bengalbukta. Viktigste tilløp er Subansiri, Manas, Sankosh, Raidak, Torsa, Jaldhaka og Tista.Hinduene betrakter Brahmaputra som en hellig elv. Elveavsetninger langs de nedre deler av Brahmaputra danner grunnlaget for et intensivt jordbruk med dyrking særlig av ris. Les mer i Store norske leksikon verdens lengste elver Naturgeografi i Sørvest-Kina Indias geografi Bagladesh' geografi